Subject: Piiri kindlakstegemise ja kättenäitamise kutse - 15 Tallinn-Rapla-Türi tee
From: Hannes Lõhmus <[email-masked]>
To: "[email-masked]" <[email-masked]>
Date: Fri, 12 Jul 2024 11:55:11 +0000

Lp 15 Tallinn-Rapla-Türi tee (31801:036:0002 ja 31701:004:1860) katastriüksuste volitatud valitseja Transpordiameti esindaja

Piiri kindlakstegemise põhjus

Teatan Raplamaal Kohila vallas Loone külas Teile kuuluvate 15 Tallinn-Rapla-Türi tee (31801:036:0002 ja 31701:004:1860) katastriüksustega piirneva Metsatalu katastriüksuse jagamisest kaheks katastriüksuseks (Metsatalu ja Loonemasti) ning nende üksuste mõõdistamisest.

Ühisel piiril on neli ühist piiripunkti (nr 5, 6, 7 ja 8).

Punktis nr 5 on varasemast säilinud metalltoru.

Punkti nr 6 on varasemalt kirjeldatud maastikul tähistamata teemaa serva punktina.

Punktis nr 7 ja 8 ei olnud varasemalt paigaldatud piirimärk (metalltoru) leitav.

Punktid nr 6 ja 7 asuvad üksteisest ca 1,2-1,3 m kaugusel, kuid vastavalt 31801:036:0002 ja Metsatalu piiriprotokolldele peaksid mõlemad asuma tee teljest 11 m kaugusel.

Need asjaolud nõuavad piiri kindlakstegemist. Piiri kindlakstegemisel määratakse piiri asukoht koostöös puudutatud kinnisasjade omanikega ja vajaduse korral kohaliku omavalitsuse üksuse esindajaga.

31701:004:1860 on moodustatud 02.04.2003 plaanimaterjali alusel. Katastriüksuse plaani, mis on koostatud augustis 1999. a., järgi kulgeb piir praeguse Metsatalu ja üksuse nr 31801:036:0002 ääres 11 m kaugusel tee teljest.

Metsatalu on mõõdistatud oktoobris 2005. a., selle piirandmetes punkti nr 6 ei ole ning vastavalt üksuse piiriprotokollile peaks punkt nr 7 asuma tee teljest 11 m kaugusel.

31801:036:0002 on mõõdistatud aprillis 2007. a., selle piiriandmetes on olemas nii punkt nr 6 kui ka punkt nr 7. Seejuures peaks punkt nr 6 selle üksuse piiriprotokolli järgi paiknema 11 m kaugusel tee teljest.

Maa-ameti ajalooliste ortofotode järgi ei ole aru saada, et tee asukoht oleks nimetatud üksuste moodustamise järgselt muutunud.

Selle põhjal võib arvata, et Metsatalu moodustamise käigus on eksitud tee telje määramisega ning piiri tähistamisel 11 m kaugusel tee teljest tulnuks paigaldada piirimärk nr 7 tee teljele lähemale või määrata täiendav teemaa serva punkt.

Teen ettepaneku määrata piir vastavalt üksuse nr 31801:036:0002 mõõdistusele, kus on olemas nii teemaa servast kaugemal olev piirimärk (nr 7) ja teemaa serva punkt (nr 6), mis paikneb tee teljest 11,0 m kaugusel. Selleks taastasin piirimärgi nr 7 uue metalltoruga vastavalt Metsatalu plaanil toodud joonepikkustele, lähtudes punktides nr 5 ja 10 olemasolnud metalltorudest.

Piirimärk nr 8 taastati uue metalltoruga piirisirgele 10-7, arvestades üksuse nr 31801:036:0002 mõõdistuse piiriandmeid.

Punkt nr 6 paikneb punktide nr 7 ja 8 vahelise sirge pikendusel teemaa serval 11,0 m kaugusel tee teljest ja on maastikul tähistamata.

Aeg ja koht
Kutsun Teid nimetatud katastriüksuste vahelise piiri kindlakstegemisele ning piiride ja piirimärkide kättenäitamisele:

24. juulil 2024. a. kell 10:00.

Piiri ja piirimärkide kättenäitamine toimub nimetatud katastriüksustel looduses. Kokkusaamise koht on piiripunkti nr 7 juures.
Ilmumata jätmise või kirjaliku seisukoha esitamata jätmise tagajärjed

Kinnisasja omanik peab naabri põhjendatud nõudmisel aitama piiri kindlaks teha. Kui Te tulete või Te ei saa piiri kindlakstegemisele ja kättenäitamisele tulla, palun teavitage mind sellest kirja lõpus oleva e-maili või telefoni teel. Samadel kontaktidel saate esitada ka täiendavaid küsimusi. Piiri kindlakstegemisele ja kättenäitamisele võite saata ka esindaja. Palun mind sellest eelnevalt teavitada ja esitada mulle esindust tõendav volikiri. Juhin Teie tähelepanu ka sellele, et piiri kindlakstegemist ei takista see, kui kutsutud kinnisasja omanik ei ilmu kohale.

Kui Teil on piiri kindlakstegemise või piiri ja piirimärkide kohta märkusi, tuleb need esitada hiljemalt piiride kättenäitamisel maastikul. Teie poolt esitatud märkused, taotlused ja seisukohad kantakse piiriprotokolli.

Kui kinnisasja omanikud ei saavuta kokkulepet piiri asukohas, otsustab kinnisasja piiri asukoha maakatastri pidaja, võttes mh aluseks maamõõtja esitatud andmed.

Piiriprotokolli allkirjastamine

Pärast piiri kindlakstegemist ja kättenäitamist koostatakse 3 tööpäeva jooksul piiriprotokoll, mida saate allkirjastada digitaalselt. Digitaalse allkirjastamise võimaluse puudumisel teavitage mind eelnevalt ning sellisel juhul saate piiriprotokolli allkirjastada paberkandjal.

Piirimärkide alalhoiukohustus

Kinnisasja omanik peab tagama piirimärgistuse säilimise. Te ei või piirimärke iseseisvalt muuta ega ümber paigutada (asjaõigusseadus § 128 lg 2).

Lugupidamisega

Hannes Lõhmus

Maamõõtja (tegevuslitsents nr 708 MA-k)

Tel: 5344 6051, e-post: [email-masked]<mailto:[email-masked]>

Kutsele on lisatud ühine piirikirjeldus koos selgitava skeemiga.